钦定古今图书集成/明伦汇编/氏族典/第386卷 > 李嗣真
## 钦定古今图书集成/明伦汇编/氏族典/第386卷 > 李嗣真

按《唐书李嗣真传》：“嗣真，字承胄，赵州柏人人。举明经，
调许州司功参军。贺兰敏之修撰东台，表嗣真直弘文馆，与学士刘献臣、徐昭皆少有名，号三少。调露中
为始平令，风化大行。时章怀太子作《宝庆曲》，阅于太
清观，嗣真谓道人刘概、辅俨曰：‘宫不召商，君臣乖也；
角与征戾，父子疑也。死声多且哀，若国家无事，太子
任其咎’。”俄而太子废，概等奏其言，擢太常丞，封常山
县子。太常缺，黄钟铸不能成。嗣真居崇业里，疑土中
有之，弗得其所，道上逢一车，有铎声甚厉。嗣真曰：“宫
声也。”市以归，振于空地，若有应者。掘之得钟，众乐遂
和。永昌初，以右御史中丞知大夫事，巡抚河东。来俊
臣狱方炽，嗣真上书谏，以为“昔陈平谋疏楚君臣，行
反间，今殆有如平者谋陛下君臣，恐为社稷祸。”不纳。
出为潞州刺史。俊臣诬以反，流藤州。久得还。自筮死
日，豫具棺敛，如言卒桂阳。诏州县护丧还里，赠济州
刺史，谥昭武。后尝问嗣真储贰事，对曰：“程婴杵臼，存
赵氏孤，古人嘉之。”后悟，中宗乃安。神龙初，赠御史大
夫。